จ.เชียงรายฤกษ์ดี จัดระเบียบสายสื่อสารบนเสาไฟฟ้า รับนักท่องเที่ยวหน้าหนาว
นายสมบูรณ์ ศิริเวช รองผู้ว่าราชการจังหวัดเชียงราย เป็นประธานในพิธีเปิดการจัดระเบียบสายและอุปกรณ์สื่อสารโทรคมนาคมบนเสาไฟฟ้า ที่บริเวณที่ว่าการอำเภอเมืองเชียงราย หลังเก่า อ.เมืองเชียงราย โดยมีนายธีรพงษ์ บุรีรักษ์ ผู้อำนวยการการไฟฟ้าส่วนภูมิภาคเขต 1 ภาคเหนือ เชียงใหม่ นำเจ้าหน้าที่การไฟฟ้าส่วนภูมิภาคจังหวัดเชียงราย และเจ้าหน้าที่บริษัทสื่อสารที่ใช้สายร่วมกับเสาไฟ มาร่วมกันรื้อถอนสายและอุปกรณ์สื่อสารโทรคมนาคมที่ไม่ได้ใช้งานและไม่ได้รับอนุญาตออกจากเสาไฟฟ้า ในเส้นทางถนนธนาลัย เทศบาลนครเชียงราย จากหน้าวิทยาลัยอาชีวศึกษาเชียงราย ไปจนสุดถนน ซึ่งถนนดังกล่าวเป็นถนนสายเศรษฐกิจกลางเมืองเชียงราย พร้อมกับเปลี่ยนอุปกรณ์ที่ชำรุด เพื่อให้มาตรฐานมากยิ่งขึ้น สร้างความปลอดภัยในชีวิต และทรัพย์สินของประชาชน อีกทั้งยังเป็นการเตรียมความพร้อมรับนักท่องเที่ยวที่จะมาเยือนเชียงรายในหน้าหนาวนี้อีกด้วย